open-index/open-wikipedia-markdown huggingface dataset:
Madre Tera

**Madre Tera** (acc "madre natur") es un nom jeneral per un personi o divini de natur, madria, fertilia, crea, e ideas simil. Spesial, la nom refere a la aspeta de natur cual foca sur la pari e nuri de vive - plantas, animales, e umanas. El es ance comun videda como la madre de multe otra dios e divas e otra esentes. Como la nom sujesta, lo es esensal identifiada con la mundo intera, la Tera se mesma. Otra espresas, estra la nomes de divas spesifada de la cultures variosa de la mundo, es *la diva de tera*, *madre de natur*, o *la prinsipe fema*. An si la conseta es comun, el no es universal, e alga cultures no ave un conseta o nom corespondente.  

Madre Tera es multe antica. El ia es probable representada en Eurasia par la scultetas de Venus, scultetas de la eda paleolitica cual depinta un fema, tipal con senos e gluteos grande, pd un esajera de un imaje de femia. La plu de esta figures dati de la cultur gravetian (24,000 a 19,000 aec), con esemplos (pe la Venus de Hohle Fels) de 33,000 aec (la cultur aurignasian) a otras (pe la Venus de Monruz) de 9,000 aec (la cultur magdalenian). Los es algas de la obras de arte la plu vea.

Un poca min vea es la divas de tera de la cultures de Mesopotamia, pe Ki e Ninhursag. En mitolojia elinica antica, la tera es personida como Gaia, corespondente a Terra de Impero Roman, Prithvi o Bhumi de India, e Jord de Scandinavia, tipal relatada a un "Padre Sielo" en la relijio de la protoindoeuropeanes. La mitolojia egiptian antica difere: lo ave un diva de la sielo e un dio de tera.

En mitolojia elinica antica, Persefone funsiona como un diva de natur. La fia de Demetre (diva de la colie), el ia es saisida par Hades (la dio de la mor), e prendeda a la mundo suteran como sua rea. Demetre ia es tan turbada ce no cultivas pote crese, e tota umanas ta mori de fame, si Zeus no ia deveni consernada. El forsa ce Hades reenvia Persefone a sua madre, ma cuando en la mundo suteran, Persefone ia come semes de la granada, la comeda de la mor, e donce el debe spende parte de cada anio con Hades. La lamenta par Demetre per sua fia es refletada en la menses steril de inverno, e sua joia cuando sua fia reveni es refletada en la menses fertil de inverno.

Madre Tera - plu comun Ava - es ance un tema comun en la mitolojias de la americanes orijinal. Per esemplo, lejendas de la Algoncianes dise ce la Madre Tera abita su la neblas, e de el es derivada la acua de vive, e a sua senos, plantas, animales, e umanas nuri se. Un de la nomes comun per Madre Tera es Nokomis ("ava").

En mitolojia de la incas, Mama Pacha o Pachamama es un diva de fertilia ci rena sur planta e colie. An si Pachamama es tipal traduida como Madre Tera, un tradui plu leteral ta es Madre Universo. El e sua spos, Inti, es la divines la plu bonvolente es es adorada en partes de la montes de la Andes.

Otra divas simil inclui estas:
*Anatolia: Cibele
*Elas: Gaia, Rea, Demetre, Persefone 
*Roma: Ceres, Ops, Magna Mater
*Scandinavia: Jord, Frigg, Freia
*Europa este: Mat Zemlya
*Asia sude: Prithvi, Bhumi
*Asia sude-este: Dharani, Thorani
*Americanes orijinal: Ava, Ava Arenia
Sinifia de vive

La **sinifia de vive** o la **responde a la demanda "Cual es la sinifia de vive?"**, pertine a la sinifia de vive o esiste en jeneral. Multe otra demandas relatada inclui "Perce nos es asi?" o "Cual es la intende de esiste?". On ia ave multe respondes proposada a esta demandas de multe fondos cultural e ideolojial diferente. La xerca de la sinifia de vive ia produi multe divina filosofial, siensal, teolojial e metafisical tra istoria. Persones e cultures diferente crede cosas diferente per responde a esta demanda.

## Vides popular
Esta demanda ia es fada par multe persones a alga punto en sua vives, alga respondes es:
* Reali la potensia e ideales propre
* Ateni perfetia biolojial
* Fa cual es coreta
* Ama, senti, joia la ata de vive
* Ave potia, es plu bon
Edda prosal

La **Edda prosal**, ance conoseda como la Edda plu joven o la Edda de Snorri, es un obra de leteratur en norsce vea, scriveda en Island en la sentenio 13 temprana. Lo ia es probable scriveda par la erudita, parlor-de-leges, e istoriste Snorri Sturluson, sirca 1220.

Lo comensa con un prefasa sur cosmolojia norsce, la panteon de dios e divas norsce, e la mitos. Esta es segueda par tre libros distinguida: la *Gyfaginning* (sirca 20 mil parolas), la *Skaldskaparmal* (sirca 50 mil parolas), e la *Hattatal* (sirca 20 mil parolas). Snorri intende la obra como un testo per aprende, cual pote capasi poesistes e lejores islansce per comprende la sutilias de poesia aleterante, e per comprende la sinifia su la multe *kenningar* (composadas usada per descrive dios, otra persones, locas, e cosas variosa) usada en la poesia de la *scaldas* (scrivores e narores de poesias o baladas norsce).

En la **prefasa**, la dios nordica es descriveda como gerores umana de Troia, ci ia parti de la site pos sua cade. Seguente la Edda, esta gerores ia coloni Europa norde, do los ia es asetada como res divin per sua cultur e tecnolojia superior. Rituos conduida a sua locas de entera dejenera a cultos pagan, cual cambia los a dios. 

La **Gylfaginning** ("la engana de Gylfi") descrive la crea e destrui de la mundo de la dios nordica, e otra aspetas de mitolojia norsce.

La **Skaldskaparmal** ("la lingua de poesia") es composada de un dialogo entre Aegir, un dio asosiada con la mar, e Bragi, un dio de la skaldes, en cual la mitolojia de la norsces e la natur de poesia es discuteda. La orijina de alga kenningar es presentada e esplicada. Bragi alora comensa discute lingua poesial en detalia, spesial la *heiti*, la conseta de parolas poesial cual es nonperifrastente e sistemi los.

La **Hattatal** ("lista de formas poesial") es la parte final. Lo es composada tota par Snorri. Usante sua propre composadas, lo dona esemplos de la formas poesial usada en la poesia norsce. Snorri ia es prescrivente e no sola descrivente: el ia ordina la formas, comun notante ce la poesistes plu vea no ia segue sempre sua regulas.
Paganisme

**Paganisme** (de la latina *paganus*, "campanial") es un terma usada prima en la sentenio 4 par cristianes temprana per persones en la Impero Roman ci pratica politeisme. Esta ia es usada car los ia es cualce campanial, comparada a la popla cristian ci tende abita en la sites, o car los no ia es *milites Christi* (soldatos de Cristo). Partisipa en rituos de sacrifia ia es un parte esensal de la relijio de la elinicas e romanes antica e ia es videda como un indica de esce un person es pagan o cristian.

Paganisme ia es orijinal un terma degradante per politeisme, implicante sua inferioria. En la Eda Medieval, la parola ia indica cualce relijio nonfamilial, e suposada un crede en un dio o dios falsa e demonal. En la sentenio 19, paganisme ia es adotada como un autodescrivente par membros de grupos artal variosa ci ia es inspirada par la mundo antica. En la sentenio 20, lo ia es usada como un autodescrive par partisipantes en paganisme moderna, neopaganisme, e paganisme reconstruida. Esta tradisiones nova comun inclui credes e rituos diferente de los en la relijios la plu grande de la mundo oji. La plu de esta tradisiones espresa un vista de la mundo cual es panteiste, politeiste, o animiste, ma algas es monoteiste.

Paganisme moderna inclui multe grupos, cada con sua propre identia:
*Sorsoria moderna
**Cochranisme (brites)
**Feri (californian)
**Stregheria (italian)
**Wicca
*Paganisme etnica e reconstruida
**Armenian
**Balto-slavica
***Diveturiba (latvisce)
***Druwi
***Romuva (lietuvisce)
***Rodnovery (slavica)
**Canarian
**Caucasian
***Abcaz
***Circasian
**Celta
***Druidisme (brites)
**Cemetica (antica egipsian)
**Germanica
***Anglosason
***Continental (deutx)
***Norsce
**Elenisme
**Italo-Roman
**Magiar
**Osetin
**Romanian
**Semitica
**Uralica
***Esti
***Suomi
***Magiar
***Mari
***Mordvin
***Udmurt
**Turcica
***Txuvax
***Altai
*Congresa European de Relijios Etnica
*Promoves de la Diva
*Neoxamanisme 
*Paganisme secular
Depresa economial

Un **depresa economial** es un declina de dura longa e sustada en ativia economial en un o plu economias. Lo es un declina plu sever ca un retrosede economial, cual es un lenti en ativia economial en un sicle economial.
Crise finansial

Un **crise finansial** o **crise economial** es cualce situa en cual alga ativas finansial perde subita un parte grande de sua valua par nom.
Orizones Nova

**Orizones Nova** es la jornal prima en lingua franca nova, creada e publicida a la interede par , e comensada en novembre de 2006. La nom de la jornal es la tradui de la sonda spasial New Horizons (vide a destra), cual vade a la nanoplaneta Pluto e se ambiente.

Cuatro numeros ia apare (PDF):

* Numero 1
* Numero 2
* Numero 3
* Numero 4

Nota ce los es scriveda en un forma vea de la lingua.
Elefeniste

**Elefeniste** es la parlor o suportor de lingua franca nova.

## Lista de elefenistes
* George Boeree, creor de la lingua e un contribuor xef a la Vicipedia.
* Simon Davies, un de la developores xef de la lingua. El es ance la traduor xef a en elefen, e la autor de la publica prima en elefen.
* Vicente Costalago, la comensor de la Vicipedia en elefen, la autor de multe articles e modeles en la Vicipedia. El ia scrive la Disionario de mitolojia clasica en elefen e la novela prima en esta lingua, La xerca per Pahoa.
* Jean-Claude Caraco de Frans, conoseda par sua nom de rede de Sunido (la tradui en esperanto de la nometa de sua treavo). Un de la contribuores xef de elefen, el ia mori en 2015.
* Harri Savolainen de suomi, traduor de *La fem joven veni de sua amor* e *Wini-la-Pu* a elefen, creor de la "dialeto", lingwa franka moderna.
* Myalee, dotor pediatriste iraci, e un contibuor a elefen temprana e traduor de multe poesias.
* Guido Crufio, la autore de multe poesias orijinal en elefen.
* Patrick Chevin, ci ia tradui poesias franses de la sentenios 14 a 20 e testos de Chico Buarque. Creor de elefanto.
* Dave MacLeod, traduor de Sun Tzu e articles de novas en la comensa de elefen.
* Active Selective, un de la orijinal contribuores.
* Brian Mansberger, autor de la libro Encontra la familia.
* Randy Hudson, traduor de proverbos de enferno par William Blake e otra obras.
* Franck Mousset, autor de poesias orijinal.
* Wilko Dijkhuis de nederland, traduor de poesias clasica de engles. 
* S. Krzysztof, traduor de *The Invisible Man* par Gilbert K. Chesterton e otra obras.
* Igor Selva, traduor de *La vestes nova de la re* par Hans Christian Andersen.
* Gary R. Miller, traduor de *La isola de tesoro* par Robert Louis Stevenson.
* Michel Gaillard, traduor de cantas de franses, italian, e portuges.
* Kevin Bello, traduor de cantas de sebuano e tagalog.
* Hartmut F, deutx, traduor de obras par Goethe.
* Carlo, Lady Pillow, Sano, Leon Porter, Richard Rosenberger, Daniel Alegretti, Christoph Hengemühle, Pieter de J, Brian Mansberger, Pierre Morin, Novparl, Jarley Frieb, Taciturn, David Mann, e otras.
Evanjelios sinotica

La evanjelios de Mateo, Marco e Luca es nomida **evanjelios sinotica** car los inclui un ordina simil e a veses an un linguaje simil. Los contrasta con la Evanjelio de San Joan, de cual la contenida es multe diferente. La terma "sinotica" (latina *synopticus*, de elinica σύνοψις, *synopsis*, pd "resoma", con la sensa de "nara avenis de un mesma punto de vista").

La paralelisme forte entre la tres evanjelios en contenida, aranja, e lingua spesifada es atribuida a un interdepende leteratural. La demanda sur la natur esata de sua relata leteratural (la problem sinotica) ia es un tema de debate vivosa per sentenios e lo ia es descriveda como "la enigma leteratural la plu fasinante de tota tempo". La vide de majoria de tempo longa favore la primia marcan,en cual ambos Mateo e Luca ia fa usa direta de la Evanjelio de Marco como fonte, e otras an dise ce Mateo e Luca ia usa un documento ipotesal ajuntada, nomida Q.
Colinas como elefantes blanca

**Colinas como elefantes blanca** es un nara corta par Ernest Hemingway. Lo ia es publicida prima en agosto 1927, e a pos en un colie de naras corta nomida *Men Without Women*.

La libro ia es traduida par Daniel Alegrett en 1999 esente la testo prima traduida a nosa lingua. Lo es un esemplo de lingua franca nova de la comensa:

:*La colinas tra la vale de la Ebro eseva longa e blanca. Esta parte no ave ombra e no arbores, e la stasion eseva entra du linias de ferovia su la sol. Prosima contra un lado de la stasion, aveva la ombra tepida de la construida e un cortina, fada de cordas de granos de bambu, pendente tra la porta abrida a en la beveria, per mantenir la moscas a estra. La american e la fia ce le acompaniava, sentava se a un tabla su la ombra, estra la construida. Eseva multe calda, e la tren rapida da Barselona venira en cuatrodes minutos. El parava se en esta stasion entra dudes minutos e partiva a Madrid*.
Un aveni a la ponte de la rio Bu

**Un aveni a la ponte de la rio Bu** es un nara corta par la scrivor esuan e veteran de la gera interna esuan Ambrose Bierce. Descriveda, como "un de la naras plu famosa en leteratur esuan", lo ia es orijinal publicida par *The San Francisco Examiner* en 13 julio 1890, e prima colieda en la libro par Bierce nomida *Tales of Soldiers and Civilians* (1891).

La nara ia es traduida a lingua franca nova par Randy Husdon e publicida la 4 julio 2019 en la Vici de LFN.

## Lia esterna
* Tradui a lingua franca nova (lia rompeda)
Andrew Yang

**Andrew Yang** (naseda janero 13, 1975) es un aspiror presidental democrata S.U.A. per la vota jeneral de 2020, emprendor, avocado, filantropiste, e fundor de Venture for America (VFA).

## Batalia presidental 2020

Batalia de Yang proposa un  dividendo de libre de $1,000/mense per tota sitadans S.U.A. cual es ultra la eda de 18.
Lejenda negra espaniol

La **lejenda negra espaniol** es un promove de propaganda promoveda par scrivores brites, nederlandes o otras nasionalias en la sentenio 16, de cual la ojeto ia es redui la prestijia e influe de la Impero Espaniol en sua Eda Oro. An si lo ia orijina en eda de compete political, comersial e relijial forte plu ca tre sentenios ante aora, la lejenda ia ariva a nosa dias en forma de interpretes contorseda antiespaniol sur avenis istorial como la concista de America, la Incuisisio o la Reconcista.
Lista de mones presente

* † Sifra nonofisial.

* ‡ En elefen la parola comun per cualce unia monal fratal egal a 1/100 de unia monal xef es "sentim".
Uni monal latina

La **Uni monal latina** (**UML**, franses *L’Union latine*) ia es creada en la sentenio 19 en un intende per uni varia mones european en sola mone cual ta pote es usada en tota la statos membros, en un eda en cual la plu de la monetas nasional ancora ia es fada de oro e arjento. La uni ia es fundida en 1865 e disolveda en 1927.

## Istoria

23 desembre 1865, Frans, Beljia, Italia, e Suiz ia aproba un acorda en cual ia promete cambia sua mones nasional a un norma de 4.5 grames de arjento o 0.290322 de oro (un proportio de 15.5 a 1) e fa los libre intercambiable. Plu tarda Elas junta a los en 1868. Esta mesma anio, Espania ia adota esta norma per sua moneta local, seguente un acorda biladal con la UML. Ance en 1889 San Marino, Romania e Osteraic-Magiar ia adota la mesma norma par sua acordas biladal con la Uni, como ance Balgaria, Venezuela, Serbia e Tsernagora, de forma uniladal (sin junta formal a la Uni). La Uestindia Dansce ance ia adota la mesma norma en 1904, ma no ia junta a la UML, en manera ofisial.

Per causa de la flutuas de oro e arjento, e la turbas political de comensa de sentenio 20, la Uni monal ia es abandona en anios 1920, e disolveda formal en 1927. La monetas de 0.50, 1 e 2 ia segue es usada en Suiz e Venezuela asta es sustituida a fada de cupre-nicel en 1967.

Monetas de oro usante la mesma normas ancora es emeteda en Italia e San Marino e valuadas en euros.

Presente, de tota la mones de la UML, la sola no sustituida a alga otra es la franc suiz.

## Monetas

La statos membros de la UML ia emeteda monetas analoja de la monetas franses.

				

## Lista de mones liada a la UML

* Bolivar venezuelan
* Crona svensce (0.72 crona = 1 franc)
* Crone dansce (0.72 crone = 1 franc)
* Crone norsce (0.72 crone = 1 franc)
* Dinar serbsce
* Dracmi elinica
* Florin nederlandes (0.48 florin = 1 franc)
* Florin osteraices (0.4 florin = 1 franc)
* Franc beljes
* Franc franses
* Franc luxemburges
* Franc suiz
* Franc tunisi
* Franco dominican
* Gud aitian (0.2 gud = 1 franc)
* Leu romanian
* Lev balgarsce
* Lira italian
* Marca suomi
* Perper tsernogorsce
* Peso arjentina (0.2 peso = 1 franc)
* Peseta espaniol
* Rigsdaler de Uestindia Dansce (0.2 rigsdaler = 1 franc)
* Rublo rusce (0.375 rublo = 1 franc)
* Sol peruvian (0.2 sol = 1 franc)
Gramatica

**Gramatica** refere a la sistem e strutur completa de un lingua o de linguas jeneral, tipal videda como composada de sintatica e morfolojia, e ance a veses fonolojia e semantica. La gramatica de un lingua pote es descrivente, pd un descrive de la strutur de la lingua como lo es usada par la comunia de parlores o un parte de acel comunia, o prescrivente, pd la strutur de la lingua como prefereda par un corpo governante o instruores de la lingua, o como videda par la publica jeneral como la modo "coreta" de usa la lingua. Car linguas cambia continual, ambos debe cambia ance, ma tipal la gramatica prescrivente cambia multe plu lenta ca la lingua como parlada.
Colasa en la eda de bronze tarda

**En la eda de bronze tarde, un colasa subita** de la economia de la cultures sirca la Mar Mediteraneo ia aveni, cual ia resulta en un "eda oscur". La economia de la palasios de la rejion de la Mar Ejeo e Anatolia cual ia marca la eda de bronze tarde desintegra e cambia a cultures de vilas peti e isolida de la eda oscur elinica. La dui sentenio sirca 1200 e 1150 aec ia inclui la colasa cultural de la renas misenean, de la dinastia de casitas de Babilonia, de la Impero Itita en Anatolia e la Levante, e la Impero Egiptian, la destrui de Ugarit e la statos amorita en la levante, la frati de la statos luvian de Anatolia ueste, e un periodo de caos en Canan. La dejenera de esta governas ia disturba la vias de comersia e ia redui sever la alfabetisme de la mundo conoseda. En la fase prima de esta periodo, cuasi tota sites entre Pilos e Gaza ia es destruida savaje, e multe ia es abandonada, incluinte Hatusa, Misenea, e Ugarit.

Sola alga statos potiosa, como Asiria, Egipte (an si debilida sever), e Elam ia survive la colasa - ma per la fini de la sentenio 12 aec, Elam diminui pos sua defeta par Nebucadnezar 1, ci ia revive corta la fortunas babilonian ante sufri un serie de defetas par la asirianes. Pos la mori de Axur-bel-cala en 1056 aec, Asiria ia comensa declina per sirca 100 anios seguente, e sua impero ia diminui sinifiante. Per 1020 aec, Asiria ia pare controla sola la areas en sua visinia; la partes bon defendeda no ia es menasada en la colasa.

Gradal, par la fini de la eda oscur, restas de la ititas ia fusa como statos siro-itita peti en Cilicia e la Levante. Los en la Levante ia es composada de governas itita e aramean. Comensante en la media de la sentenio 10 aec, un serie de renas aramean peti ia forma en la Levante, e la filistines ia comensa abita Canan sude, do la semitas ci ia parla canan ia fusa como un cuantia de governas como Israel, Moab, Edom, e Amon. De 935 aec, Asiria ia comensa reorganiza e denova estende se, resultante en la Impero Neoasirian (911-605 aec), cual ia controla ultima un area vasta de la Caucasos a Egipte, e de Cipros a Persia. Frigianes, cimerianes, e lidianes ia ariva en Anatolia, e un governa hurian nova de Urartu ia formi en Anatolia este e la Caucasos sude, do la colcianes (cartulis) ia emerje ance. Popla irani, como la persianes, medes, partianes, e sargatianes ia apare prima en Iran antica pos 1000 aec, deslocante la popla nonindoeuropean plu temprana, como la casitas, hurianes, e gutianes en la norde-ueste de la rejion. La lingua isolida de la elamitas e maneanes nativa a la area ia continua domina la rejiones sude-ueste e de Mar Caspian en ordina. Pos la periodo de influes de la este en la Mar Ejeo, Elas clasica ia emerje.

Un colie de esplicas per la colasa ia es proposada, sin cualce ateni un acorda jeneral; probable, multe fatores ia ave un rol. Estas pote inclui cambias de la clima (incluinte la resultas de erutas de volcanes), invades par la Popla de Mar e otras, la efetos de la sperde de metalurjia de fero, la developa de armas e taticas militar, e un colie de falis de sistemes political, sosial, e economial.
Poplas de la mar

La **Poplas de la Mar** ia es un federa suposada de tribus de marinores ci ia ataca Egipte, Anatolia, e la Levante en la eda de bronze tarde. La poplas variosa ia es proposada como orijina de locas cual inclui Anatolia ueste, la isolas de la Mar Ejeo, la isolas de la Mar Mediteraneo como Sisilia e Sardinia, e locas en Europa sude-sentral. La espresa ia es introduida (como *peuples de la mer*) par la egiptolojiste franses Emmanuel de Rougé en un descrive de relevadas de Medinet Habu sur la anio oto de Ramese 3.

Un lista de la grupos rejistrada par la egiptianes, e sua nomes egiptian (reconstruida); nota ce la identias de tota de los no es serta!
*Denyen - elinicas (danaoi), o posible israeli (tribu de Dan)
*Ekwesh - elinicas (aceanes)
*Lukka - licianes (Anatolia sud-ueste)
*Peleset - filastinas, posible de isolas ejean
*Shekelesh - de la Ciclades (isolas ejean), o posible sisilianes
*Sherden - siceles (de Sardinia)
*Teresh - etruscans? sardinianes?
*Tjeker - no conoseda; posible de Anatolia ueste
*Weshesh - elinicas (aceanes)
Txibtxa

Txibtxa es un lingua estinguida de Colombia, parlada par la popla muisca, un de la cuatro sivilias nativa sofisticada de la Americas. La muisca ia abitada la montanias sentral (Altiplano Cundiboyacense) de cual es aora la nasion de colombia.

La nom e la lingua es vera Muysc Cubun, cual ave la sinifia "lingua de la popla/omes", de mysca (popla o omes) e cubun (lingua o parola).

La sola scola publica en Colombia cual instrui studentes en Txibtxa (a sirca 150 enfantes) es en la vila de Cota, sirca 30 km par rua de Bogota. La scola es nomida Jizcamox (sani par la manos) en txibtxa.

## Fonolojia

Cuando alga consonantes presede i, los deveni palatalida; cuando algas presede y, los deveni labialida. La efeto es como on segue la consonante par /j/ o par /w/, en esta ordina.

Si on prefis fini con un vocal es segueda par un parola comensante con un vocal, la vocales fusa, tipal deveninte un vocal entre la du en pronunsia. Per esemplo, a-ita deveni eta.

## Gramatica

### Nomes

Nomes en txibtxa no ave jeneros o plurales, tipal depende de contesto o la ambiente per distinguis. **To**, per esemplo, pote sinifia "can mas", "canes mas", can fema", o "canes fema". La muisca usa la numeros e la parolas per om e fem: *cha*, e *fuhucha*. Per esemplo:
* *to cha ata* - "un can mas" (leteral "can mas un")
* *to cha mika* - "tre canes mas" (leteral "can mas tre")
* *to fuhuchá myhyká* - "cuatro canes fema" (leteral "can fema cuatro")

### Pronomes personal

### Determinantes de posese

La determinante de posese es poneda ante la parola a cual lo refere.

### Verbs

La muisca usa du tipos de verbos, fininte con *-skua* e *-suka*; *bkyskua* ("fa"), *guitysuka* ("flajeli").

;Presente o nonperfeta

;Perfeta and Pluperfeta

;Futur

#### Comanda

;Volente

### Numeros

Conta de un a des en txibtxa es *ata, bozha, mika, myhyká, hyzhká, ta, kuhupkwá, suhuzhá, aka, hubchihiká*. La muisca sola ave numeros un a des, plu la numero "perfeta", 20 - *gueta*. Gueta es usada comun en sua calendario lunisolal complicada. Per numeros plu ca des, los usa somas, como "des plu tre" per 13. Per numeros plu grande, los usa multiples de 20: 100 ta es "du-des par sinco".

## Toponimes

La plu de nomes orijinal de la muisca de vilas, rios, parces, etc, ia es retenida o ajustada. Tipal, la nomes refere a cultiverias (*ta*), la diva de la luna (*Chia*), sua sposo (*Sué*), nomes de *caciques* ("xefes"), la tolografia de la rejion, construidas (*ca*), e animales de la rejion.
Figur retorical

Un **figur retorical** es un parola o un frase cual devia de la lingua leteral e direta. A multe veses, figures retorical es usada per sua asentua, espresa fresca, o claria. Ma claria pote ance es un vitim de la usa de figures retorical.

## Categorias

Figures retorical es divida en un numero de categoris. La plu de figures veni de sentenios de comentas filolojial supra testos vea, e donce los es clamada con nomes elinica o latina.

En la ueste, la figures retorical es divida en du categorias xef: scemas e motifes. **Scemas** (de la parola elinica *sch&#275;ma* per forma) es figures retorical cual devia de la model normal de parolas o espetada. Per esemplo, la frase "John, me ami la plu bon" usa la scema aposa (*apposition*). **Motifes** involve cambia o altera la sinifia jeneral de un terma. Un esemplo de un motif es la usa de ironia ce es la usa de un parola en un moda serta cual oposa sua sinifia normal. Per esemplo, la frase "Bruto es un om onorable / Mesma, tota los es, omes onorable".

On pote sudivide la figures en multe sucategorias, ma per la simpli, esta article a su divide la figures retorical en sola scemes e motifes. 

* **Rima**
** Rima inisial
* **Ordina de parolas**
** Culmine
** Contraculmine
* **Sinifia de parolas**
** Un tra du
** Un tra tre
** Slogan tra tre
** Sinonimia
* **Repete de parolas**
** Redupli
** Repete inisial
* **Interompe gramatical**
** Sin completi
** Anastrofe

### Scemas

### motifes
Linguas munda

La **linguas munda** es un familia parlada par sirca nove milion persones en India sentral e este e en Bangladex. Los composa un ramo de la linguas austroasiatica, con linguas como cmer e viet. Munda pare ia es en India este plu temprana ca otra linguas de la rejion.

La cualias de la linguas munda inclui tre cuantias (singular, dual, e plural), du jeneros (animada e nonanimada), un distingui entre la incluinte e escluinte en la pronomes plural de la person un, e la usa de sufisas o parolas aidante per indica tempo. La linguas munda es polisintese e aglutinante.
Linguas tibetan

La **linguas tibetan** es un grupo de linguas de la familia tibeto-burman desendeda de tibetan vea, parlada tra un area vasta de Asia sentral este, bordante la sucontinente India. Tibetan clasica es un lingua de leteratur major per la area, spesial per sua usa en leteratur budiste.

La lingua tibetan sentral, tibetan khams, e tibetan amdo es jeneral videda como dialetos, spesial car los comparti un sola lingua per leteratur. Dzongca, sicimes, xerpa, ladaci, e balti es videda como linguas separada.

La linguas tibetan ia es parlada par sirca ses milion persones. Con la sperde tra la mundo de budisme tibetan, la linga tibetan ia sperde en la mundo ueste. Estra Lhasa, la dialeto de Lhasa es parlada par sirca 200,000 persones escluida a India e otra paises. Lo es ance parlada par grupos de minorias etnica en Tibet ci ia vive prosima a la tibetanes per sentenios, ma reteni sua propre linguas e cultures.

La morfolojia de linguas tibetan pote es jeneral descriveda como aglutinante.

Vide ance, Tibetan. Tibetan usa la alfabeta tibetan.

Tournadre (2005, 2008, 2013) clasi la linguas tibetan como esta:

:Central Tibetan (incluinte Ü-Tsang, la funda de tibetan normida)
:Khams
:Amdo
:Ladakhi–Balti
:Dzongkha–Lhokä
:Lahuli–Spiti
:Kyirong–Kagate
:Sherpa–Jirel
:Tibetan este

Otra linguas posible de la familia no es sabeda sufisinte per clasi.

En la plu de Tibet, educa prima es conduida o xef o intera en la lingua tibetan, e educa bilingual es rara introduida ante cuando studiantes ateni la scola media. Ma xines es la lingua de instrui en la plu de la liseos. Studiantes ci continua en scola ave la eleje de studia sujetos umaniste en tibetan a alga universias per minorias en Xina. Alfabetisme e la frecuentia de enscrive en scola pare la conserna xef de la governa xines. La plu de la adultes en Tibet resta nonalfabetiste, e an con politicas de educa obligante, multe jenitores en areas campanian no es capas de envia sua enfantes a scola.

Alga organizas estra Xina ia acusa Xina de un atenta a elimina la cultur e lingua de Tibet. An si la eforta par la governa xines a aida la tibetans es minimal, lo no es tro diferente de la eforta par otra nasiones, incluinte los de la ueste. Serta, plu es nesesada si on vole salva la lingua e cultur de Tibet.

## Referes

Tournadre, Nicolas; Dorje, Sangda (2003), **Manual of Standard Tibetan**, New York: Snow Lion Publications
Linguas bod-miama

La **linguas bod-miama** (acc tibetan-burman) es la membros nonxines de la xinotibetan familia, plu ca 400 de cual es parlada tra la montanias de Asia sude-este e alga partes de Asia este e sude. Sirca 60 milion persones parla la linguas bod-miama, incluinte spesial miama (burmes, 32 milion) e bod (tibetan, 8 milion). Esta linguas ave tradisiones de leteratur vasta. La plu de la otra linguas de esta familia es parlada par comunias peti, e multe no ia es descriveda en detalia.

Alga tasononias divide xinotibetan entre bod-miama e xines; otras divide xinotibetan entre xines, bod, e miama; e algas esclui un relata con xines completa.
Cutenai (lingua)

La **lingua cutenai** es la lingua propre de la popla cutenai de Montana e Idaho en la SUA, e Columbia Brites en Canada. Lo es jeneral asetada como un lingua isolada, no relatada a la familia salixan parlada par tribus visina a la cost e en la plano interna.

Como otra linguas de la area, cutenai ave un colie rica de consonantes e un colie peti de vocales (ma cual ave alofones). La manca de un distingui fonemica entre la consonantes vosida e nonvosida es simil a otra linguas en la area.

Jeneral, cutenai es un lingua aglutinante, con multe roles gramatical indicada par prefisas e sufisas, xef a la verbo, an si alga afisas eleje nomes ance. Un cualia unica de cutenai es sua usa de un sistem de periferas, cual permete un modo de trasa la roles de cualce cosa en frases con du persones tre, indicada sur pronomes, nomes, verbos, e averbos. Esta difere de la sistem de periferas en la linguas algoncian, cual sola permete periferas a nomes animada de la person tre.

Word order in Kutenai can be flexible in response to discourse and pragmatic concerns.[8] As is the case with many head-marking languages, it is rare to have both an overt subject and an overt object in a sentence since the morphology of the verb makes it clear who is acting on whom. Morgan states that if it is appropriate to express both arguments of a verb in a "neutral" context, VOS word order is preferred; however, it also alternates with VSO order.[8] The pre-verbal position can be occupied by adverbs

Ordina de parolas en cutenai pote es flexable en responde a la conversa e consernas pratical. Como la caso en multe linguas cual marca la "testo" de un formula, lo es rara ce on ave e un sujeto evidente e un ojeto evidente, car la morfolojia de la verbo clari ci ata sur ci. Si lo es nesesada, la ordina VOS es prefereda, ma VSO es ance comun. Afisas a la verbo indica la roles. La loca pre-verbal pote es ocupada par averbos.
Myalee

**Myalee** es un dotor pediatriste iraci. El ia nase a 1950.
El ama aprende linguas de ce el ia es joven e el ia aprende engles, esperanto, persian, curdi, urdu e elefen.

El adora lfn per esta razonas :
# Sua simplia estrema
# forma de parolas 
# la parolas es conosable e es poca e bonsonante
Jean-Claude Caraco

**Jean-Claude Caraco**  (1949-2015) de ci la nom de rede de **Sunido** (la tradui Esperanto de la nometa de sua treavo). El ia nase a Lyon (Frans) en 1949, e ia labora ala como injenior teritorial. El ia es la padre de tre fios, e la avo de tre netos. A la scola media el ia aprende latina, engles e espaniol. El ia gusta multe la linguas construida. El ia scrive en Volapük (deveninte un membro de la academia de acel lingua) e en Uropi, e ia parla en Esperanto de la anio 1967. El ia gusta multe ance elefen, e ia es un contribuor respetada a la contenida de nosa vici. El ia mori en febrero 2015.

## Traduis
* *Adio, supravidor!*, par Joël Landais
* *Grasias, ami!*, par Claude Piron
* *La avo vea e sua neto*, par la Frates Grimm
* *La capra de senior Segin*, par Alphonse Daudet
* *La coro de la sclavos ivri*, par Giuseppe Verdi
* *La corvo e la volpe*, par Jean de la Fontaine
* *La cuerco e la cana*, par Jean de la Fontaine
* *La espera*, Zamenhof
* *La fes*, par Charles Perrault
* *La letor e la vaso de lete*, par Jean de la Fontaine
* *La lupo e la can*, par Jean de la Fontaine
* *La lupo e la oveta*, par Jean de la Fontaine
* *La membros e la ventre*, par Tito Livio
* *La Mestre Gato, o la Gato con botas*, par Charles Perrault
* *La Peti Capeta Roja*, par Charles Perrault
* *La Prinse felis*, par Oscar Wilde
* *La sicala e la formica*, par Jean de la Fontaine
* *Senerela*, noveleta bresonica par Roparz Hemon
Maria Magdalena

**Maria Magdalena** ia es un fem iudi ci, seguente la cuatro evanjelios canonal, ia viaja con Jesus como un de sua seguores, e ia es un atestor a sua crusi, entera, e revive. El es notada par nom du-des veses en la evanjelios, plu ca la plu de la apostoles. La epiteto "Magdalena" ave probable la sinifia ce el ia deveni de la vila de Magdala, un vila de pescores a la costa ueste de la Mar de Galilea.

La evanjelio de Lucas 8:2-3 lista Maria como un de la femes ci ia viaja con Jesus e ia aida suporta sua ministria par la usa de sua propre recursos, cual indica ce el ia es probable relativa rica. La mesma parte dise ance ce sete demones ia es estraeda de el, un cosa cual es repeteda en la fini plu longa de evanjelio de Marco. En tota evanjelios, el ia es un atestor a la crusi de Jesus, e en la evanjelios resomal, el ia es ance presente a sua entera. E en tota evanjelios, el es un membro de un grupo plu grande de femes ci ia atesta la tomba vacua, e la prima ci ia atesta la revive. Per esta razonas, el es conoseda en multe tradisiones cristian como "la apostol a la apostales". Maria es un person sentral en scrives apocrifa de cristiania gnosica, incluinte la Conversa de la salvor, la *[[Pistis Sophia]]*, la evanjelio de Tomas, la evanjelio de Filipe, e la evanjelio de Maria. Esta testos, cual eruditas no vide como conteninte informa esata istorial, mostra el como la disiplo la plu prosima de Jesus e la sola ci ia comprende vera sua instruis. En a evanjelios gnostica, la prosima de Maria Magdalena a Jesus ia resulta en tensa con la otra disiplos, spesial con Simon Petro.

En la eda medieval, Maria Magdalena ia es confusada en la tradision ueste con Maria de Betania e "la fem pecosa" no nomida ci ia unje la pedes de Jesus. Esta ia resulta en la crede popular ma no vera ce el ia es un fem promiscua o un prostituida. Lejendes medieval detaliosa de Europa ueste nara de la ricia e belia de Maria, e de sua viaje suposada a Frans sude. La identifia de Maria Magdalena con Maria de Betania e la "fem pecosa" no nomida ia es un debata major en la anios ante la reforma, e alga xefes protestante ia rejeta lo. En la contrareforma, la Eglesa Catolica ia usa Maria Magdalena como un simbol de espia.

En 1969, la identifia de la tre Marias como un person ia es sutraeda de la Calendario Jeneral Roman par Pape Paul 6, ma la ides de Maria como un prostituida reformida ia continua en cultur popular. Maria Magdalena es videda como un santa par la eglesas catolica, ortodox este, anglican, e luteran, con un dia de festa a julio 22. Otra eglesas protestante onora el como un eroe de la fide. La eglesa ortodox este onora el ance a la soldi de la portores de la mira, la corespondente de un de la tradisiones ueste de la tre Marias. Divinas sur Maria Magdalena ce el ia es la sposa de Jesus, o ce los ia ave relatas sesal con lunlotra, es videda como multe dutada par la plu de isoristes.
Monte Águila, Txile

**Monte Águila** (*Monte Águila*) es una site de Txile.

Santiago ia ave 6 090 abitores en la anio 2002. 
Fix:Inauguracion Nueva Plaza de Monte Aguila 2017 (12).jpg
Fix:Bomberos monte aguila.jpg
Fix:Img-estadio.jpg
Fix:Entrada x yumbel.jpg
Fix:Premiacion O.V.V. 2017 (4).jpg
Fix:Inauguracion Nueva Plaza de Monte Aguila 2017 (103).jpg
Fix:Inauguracion Nueva Plaza de Monte Aguila 2017 (63).jpg
Fix:Inauguracion Nueva Plaza de Monte Aguila 2017 (14).jpg
Fix:Carros abandonados mte aguila.jpg
Patrick Chevin

**Patrick Chevin** es un elefeniste franses naseda en Dacar en 1958. El abita en Pernambuco (Brasil).

El ia gusta linguas e ia studia engles, espaniol, rusce, portuges e  bresonica (esta ultima ia comensa studia lo en 1973). El ia descovre esperanto en 1977 e ia es interesa par la idea de un lingua internasional. Per el:

## Vive
El ia ave  du sposas, tres fios e un fia.

El labora como interpretor de conferis, traduor e instruor de franses

## Linguas artifisial
El ia tradui poesias franses de la sentenio 14 a la sentenio 20 e testos brasilera de Chico Buarque a elefen.

El ance ia inisia ance projetas de linguas internasional como InterRoman (2010), Yolik (2011), Elefanto (2012) e Simple (2013). IR es un lingua naturaliste neolatina basada en espaniol, portuges e Franses. Yolik es a plu de la familia de volapük, ma con radises de portuges, bresonica e rusce, Elefanto es un varia de elefen miscada con esperanto, e final la Lingue Simple es un lingua interromanica plu simplida e an tal natural...
Stefan Fisahn

**Stefan Fisahn** es un elefeniste ci ia crea la bandera de elefen e ance un vici autonom e un disionario xercable per la lingua en 2005.

El ia tradui en 2008 la *Demandas de un laboror lejente*.
Unias de mesura tradisional de la SUA

**La unias de mesura tradisional en la SUA** es usada per ativias dial par la plu de popla. Lo es fundida sur la sistem imperial de Britan, cual no es plu usada ofisial en Britan e la otra nasiones en cual engles es parlada. La sistem metral es usada ance en la SUA, spesial en campos en cual mesura esata es nesesada, como en ativias siensal, medical, industrial, e militar. An si enfantes debe aprende la sistem tradisional, la plu debe ance aprende la sistem metral.

Esta lista conteni sola la mesuras comun. En campos plu tecnical cual no usa la sistem metral, otra mesuras fundida sur estas pote es ance usada. La egales en la sistem metral a su es aprosiminte.

## Longia

## Area

## Volum seca

## Volum fluinte

## Mesura de cosina

## Pesa

## Temperatur
Scalas corta e longa

Nomes per cuantias multe grande varia entre la **sistem longa** (usada en Europa ueste e sentral, Cebec, America Sude) e la **sistem corta** (usada en Britan, la SUA, Canada, Australia, Brasil, Europa este, paises arabi). "Milion", "bilion", e "trilion" es usada comun en jornalisme, ma pos los, otra modos de espresa es prefereda.
Simboli matematical

La **simboli matematical** es la representa simbolin de ojetos o ideas matematical. Simbolis matematical es usada en matematica, siensas fisical, injenia e economia. Simbolis matematical inclui representas simbolin relativa simple, como la numeros 0, 1 e 2; simboles de funsionas como *sin*, simboles de operas como "+", simboles consetal como *lim* e *dy/dx*, e egalis e variables.
Lingua matematical

La **lingua matematical** es la sistem usada par matematicistes per comunica ideas matematical entre los. Esta lingua es composada de un sustrato de alga linguas natural usante termas tecnical e reglas gramatical cual es comun en parla matematical, ajuntada par un simboli multe spesialida per formulas matematical.
Samhain

**Samhain** (eres: pronunsiada *sauin*) es un festa celtica selebrada par algas en Er, Scotland, e la isola de Man, cual marca la fini de la saison de recolie e la comensa de inverna (la "dui plu oscur" de la anio). Tradisional, lo es selebrada de 31 otobre a 1 novembre, car la dia celtica ia comensa e fini a la reposa de la sol. Esta es cuasi media entre la ecuinote de autono e la solstisio de inverna. Lo es un de cuatro festas celtica, con Imbolc, Bealtaine, e Lunasa. Festas simil aveni en Cimri, Cornwall e Bres.

Samhain ave orijinas pagan, e on ave evidentes ce lo ia es un data importante de edas antica. Alga tombas de pasajes de Er neolitica es aliniada con la leva de la sol sirca esta tempo. Lo ia es la ora cuando la boves ia es gidada a su de la pastos de estate e es matada per la inverno. Focos grande ia es ensendeda (como a Bealtaine) per proteje la popla, con sua propre rituos. Ance como Bealtaine, Samhain ia es videda como un tempo cuando la borda entre esta mundo e la otra pote es la plu fasil crusida, cual sinifia ce la *aos si* - spiritos o fes - pote fasil entra nosa mundo. Studiantes de la celticas sujeste ce la *aos si* ia es la rests de la dios pagan e spiritos de natur de edas an plu temprana. La popla ia crede ce la *aos si* debe es sasiada per garantia ce la popla e sua bestias ta survive la inverno. Ofres de comedas e bevidas ia es poneda estra la casas per los. La spiritos de la mor ia es ance crededa como revisita sua casas, xercante per ospitia. Bancetas ia aveni, a cual spiritos de familia mor ia es clamada per atende, e un loca ia es indicada a la table per los. Desemblas ia es un parte de la festa, e persones ia vade de casa a casa en sua vestes strana e ia canta resita poesias en intercambia per comedas. Rituos de divina e juas ia es ance parte de la festa.

En la sentenio 9 ec, la eglesa cristian ueste ia move la data de la dia de tota santas a 1 novembre. Ultima, samhain e la dia de tota santas ia fusa, e la sera de la dia presedente deveni la vijila de tota santas, ance conoseda en engles como *halloween* ("santa sera").
Imbolc

**Imbolc** (pronunsiada "imolg"), ance nomida la Dia de Brigid, es un festa celtica tradisional de Er, Scotland, e la isola de Man cual marca la comensa de primavera. Lo es selebrada a 1 febrero o sirca media entre la solstisio de inverno e la ecuinote de primavera. Lo es un de la cuatro festes celtica, con bealtaine, lunasa, e samhain, e coresponde a la *Gwyl Fair y Canhwyllau* en Cimri. Per cristianes, spesial en Er, lo es la dia de festa de San Brigid.

Imbolc es notada en la leteratur temprana de Er, e on ave evidentes ce lo ia es ance un data importante en dias antica. Lo e crededa ce imbolc ia es orijinal un festa pagan asosiada con la diva Brigid, e ce lo ia es cristianida como un festa de San Brigid, ci es probable un cristiani de la diva. A imbolc, cruses de Brigid e un pupa de palia de Brigid (un *Brideog*) ia es fabricada. La pupa es alora paradeda tra la vila de casa a casa par xicas, a veses acompaniada par "xicos de palia". Brigid ia es crededa como visita cada casa a imbolc. Per reseta sua bondises, persones ta crea un leto per Brigid e lasa comedas e bevidas per el, e vestas ta es poneda a estra per sua bondises. Brigid ia es ance clamada per proteje casas e bestias. La popla ia partisipa en festas spesial e visitas a posos santa, e lo ia es la tempo per divinas.

An si multe costumes ia mori en la sentenio 20, imbolc es ancora selebrada e en alga locas ia es reviveda como un aveni cultural. Alga neopaganes celtica e uicanes moderne selebra imbolc como un festa relijiosa.
Scarabe

**Scarabes** es un grupo de insetos cual formi la ordina coleoptera, en la supra ordina endopterigota. Sua dui alas fronte es durida a portalas (caxas per la alas), cual distingui los de la plu de otra insetos. La scarabes, con sirca 400,000 spesies, es la plu grande de tota ordinas, e composa cuasi 40% de insetos descriveda, e sirca 25% de tota animales conoseda. Spesies nova es frecuente descovreda. La familia la plu grande (curculionidos o scarabes elefantin), con sirca 80,000 spesies, es un parte de esta ordina. Trovada en cuasi tota abitada estra la mar e la artica e antartica, los interata con sua ecolojias en modos variosa: Los come comun plantas e fungos, desintegra detrito de animales e plantas, e come otra nonvertebratos. Alga spesies es pestas seria per cultiveria (pe scarabes de potatos) e otras (pe marietas) come afidos, coxinilias, tripos, e otra insetos cual suca a plantas e dana cultivas.

Scarabes ave tipal un esosceleto multe dur, incluinte la caxala, an si algas como la stafilinidos ave corta portalas, e meloidos ave portalas plu mol. La anatomia jeneral de la scarabe es multe uniforma e tipal de insetos, ma on ave alga esemplos de novas, como ajustas en scarabes de acua cual pote trapa bolas de aira sua la caxala per usa cuando los tufa. Scarabes ave muta completa, con un serie de cambias notable e alga subita en la strutur de la corpos entre emerji de ovos e deveni un adulte pos un paso pupal cuasi nonmovente. Algas, como la lucanidos, ave un dimorfisme sesal marcada, con mases posesente mandibulas enorme con cual los luta otra mases. Multe scarabes ave colores briliante e motifes cual anunsia sua nosivia, e otras es no plu ca mimas de tal insetos. Multe scarabes, inclui los cual abita en locas arenosa, ave camofla efetosa.

Scarabes es importante en cultur umana, de la scarabe santa de Egipte antica, a la usa de los como insetos combatante per diverti e aposta. Multe grupos de scarabes es briliante e atraente e es colieda e esibida. Plu ca 300 spesies es usada como come, en la plu casos como larvas. Comun comeda es spesies como la larvas de la tenebrio e la dinastino. Ma la efeto la plu grande sur vive umana es como pestas per cultiva, orticultur, e cultiva de forestas. Pestas seria inclui la scarabe de coton, la scarabe de potatos, e la scarabe de pinos. La plu de scarabes no causa dana economial e multe, como la marietas e la scarabes santa, es beneficante par aida en la controla de insetas danante.
Lunasa

**Lunasa** es un festa celtica selebrada en partes de Er, Scotland, e la isola de Man, marcante la comensa de la saison de recolie. Istorial, lo ia es selebrada a 1 agosto, o sirca a la media entre la solstisio de estate e la ecuinote de autono. En la sentenios resente, algas ia move la festa a la soldi la plu prosima a esta data. Lunasa es un de la cuatro festas de la anio, con Samhain, Imbolc, e Bealtaine. Lo coresponde a otra festas de recolie en Europa, como la Gwul Awst en Cimri, e Lammas en [England]].

Lunasa (orijinal eres: Lughnasadh) es notada en alga de la leteratur eres la plu temprana, e el ave orijinas pagan. La festa es nomida per la dio Lugh. Lo inclui congregas grande con rituos relijiosa, contestas atletal, bancetas, ordinas de prometes, e comersia. On ave ance visitas a posos santa. Seguente folcloristes, la rituos incluida un ofre de la "frutas prima", un banceta de comedas nova e vasinias blu, la sacrifia de un bove, e un presenta teatral con dansa en cual Lugh saisa la recolie per umania e defeta la potias de clorose. Multe de la ativias ia aveni a la culmina de colinas e montes.
Bealtaine

**Bealtaine** (eres, pronunsiada "beltein") es un festa celtica, ance nomida "dia de maio". Lo aveni tipal a 1 maio, o sirca media la ecuinote de primavera e la solstisio de estate. Istorial, lo ia es selebrada en Er, Scotland, e la isola de Man. Lo es un de la cuatro festas saisonal, con Samhain, Imbolc, e Lunasa, e es simil a *Calan Mai* en Cimri.

Bealtaine es notada en alga leteratur eres multe vea e es asosiada con avenis en mitolojia eres. Lo marca la comensa de estate, cuando la boves ia es moveda a la pastos de estate. Rituos ia es performada per proteje la boves, la cultiva, e la popla, e per coraji crese. Focos de joia ia es inisiada, e sua flamas, fumas, e senes ia es videda como avente potias protejente. La festores e sua bestias pasea sirca o entre la focos, e a veses salta tra la flamas. Tota focos de casas es estinguida e reensendeda de la foco grande. Esta congregas ia es acompaniada par un banceta, e alga de la comedas e bevidas es ofreda a la *aos si* (spiritos e fes). Portes, fenetras, stables per boves, e la bestias mesma es decorada con flores jala de maio. En partes de Er, algas ta construi un "arboreta de maio", tipal un arboreta spinosa o ramo de lo, decorada con flores, sintas, concas briliante, e candelas de juncos. En alga locas, algas ta dansa sirca la arboreta, la orijina de la palo de maio. Posos santa ia es ance visitada. La rosio de la matina de bealtaine ia es crededa como dona belia e manteni jovenia. Multe de esta costumes ia es parte de festas de la dia de maio o festas de estate media en otra partes de Europa.

La festas de bealtaine ia es cuasi estinguida a la media de la sentenio 20, an si alga de sua costumes ia continua e ance es reviveda como avenis cultural. La neopaganes celtica e uicanes ia oserva bealtaine o un festa simil como un selebra relijiosa.